73. schôdza NR SR - 2.deň - B. popoludní
Dátum: 2022-09-29
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

26. Vážený pán predsedajúci, vážené kolegyne, kolegovia, hneď na začiatok sa chcem obrátiť na Juraja Šeligu, na kolegu Juraja Šeligu. Juraj, toto, čo sme tu počuli v rozprave z úst Igora Matoviča, je to v súlade s tvojím pohľadom na slušné Slovensko? Juraj, aj ty máš v rukách, či toto bude pokračovať, alebo sa aj ty svojím osobným hlasovaním za odvolanie Igora Matoviča pokúsiš o zmenu. Máme za sebou zvláštnu rozpravu. Rozpravu, kde minister financií po svojom prvom prejave prikázal svojim poslancom a dokonca aj ministrom vlády premiéra Eduarda Hegera odísť zo sály. Igor Matovič zakázal svojim poslancom sedieť v pléne. Zakázal im vystupovať. Zakázal im dať čo i len jednu faktickú poznámku. Toto je vnímanie slobody. Toto je vnímanie demokracie Igorom Matovičom. Toto je názorná ukážka spôsobu jeho vládnutia nad vlastnými poslancami, ale aj nad celou krajinou. Autoritárske sklony Igora Matoviča sú jasne vidieť na tomto príklade, ktorý práve mali občania Slovenska možnosť vidieť v priamom prenose. Ja som presvedčený, že Igor Matovič je hrozbou pre demokraciu na Slovensku. Ale nie on, on vo finále nebude tým autokratom. Autokratom bude až niekto, koho práve tento jeho štýl politiky v budúcnosti vyplaví na vrchol. A trpieť bude celá krajina. Pre príklad, pre príklad nemusíme chodiť ďaleko. Maďarsko má veľké problémy s demokraciou a začína mať aj veľké problémy v ekonomike. Trinásťpercentná základná úroková sadzba Maďarskej národnej banky a teraz aktuálny príkaz na pozastavenie nevyhnutných platieb maďarských verejných inštitúcií či extrémny pokles forintu, toto všetko sú jasné ukážky, kam vedie autoritárska cesta. Dnes ráno si možno Igor Matovič túto chybu uvedomil, dokonca blahosklonne dovolil svojim poslancom tiež prísť do sály. Predniesol ďalší dvaapolhodinový plamenný prejav, ale, bohužiaľ, svojim poslancom aj tak nedovolil otvoriť ústa, nedovolil, nedovolil im ani jednu faktickú poznámku. (Reakcia z pléna.) Jedna zaznela, áno. Pán kolega Richard Nemec. Ale toto je obraz najväčšej vládnej strany, absolútne podrobenie sa svojmu predsedovi. A možno si tú chybu predsa len ten predseda váš ani neuvedomil, možno len potreboval takmer dvaapolhodinovým prejavom oddialiť hlasovanie, pretože v tom prejave nič iné, nové nepovedal. Igor Matovič nemá úctu k pravde. Jeho prejav bol plný zavádzania, urážania, osočovania, poloprávd, ale aj úplných klamstiev a prezentovania paralelnej reality. Jeho prejav a klamstvá v ňom boli prednostne adresované nám, strane SaS. Ako to však často býva, prejav hovorí viac o samotnom autorovi, ako o tých, ktorých spomína, či už keď hovoril o psychických problémoch Richarda Sulíka, alebo keď ho nazval malým chlapcom, alebo pri rečiach o pomste, keď hovoril o nebezpečenstve pre demokraciu, alebo keď rozprával o hlasovaní, vtedajšom hlasovaní dôvere, o dôvere vláde pani Radičovej. Tak ten malý chlapec, ako nazval Richarda Sulíka, za dva roky ministrovania zabezpečil príchod automobilky Volvo, Bosch, dokončil po vyše tridsiatich rokoch Mochovce III, dotiahol na Slovensko množstvo ďalších investícií či zabezpečil výstavbu priemyselných parkov na východe Slovenska práve preto, aby ľudia z východu konečne prestali odchádzať, ale aby sa začali do tohto pekného kúta Slovenska vracať. O extrémnej pomstychtivosti Igora Matoviča nebudem rozprávať, zažil ju takmer každý, poviem však viac niečo o jeho verzii hlasovania o eurovale, ktoré tu spomínal, ktoré bolo spojené s dôverou vláde Ivety Radičovej. SaS klasicky vyčíta všetko, pritom však vtedy konal úplne rovnako. Všetky jeho slová, ktoré povedal, platia aj na neho. Plus ešte drobné klamstvo je aj v tom, že hovorí, že hlasoval. Nehlasoval, presne rovnako, ako vtedy nehlasovala SaS-ka, práve preto pri tom hlasovaní bolo za dôveru len niečo cez 50 poslancov. Len zopakujem, ani Igor Matovič vtedy nehlasoval za euroval a za dôveru vtedajšej vláde Ivety Radičovej. Igor Matovič rozprával o historických odchodoch členov SaS. K tomu len toľko, že od začiatku OĽANO, približne teda v tom roku 2010 dodnes zostalo v OĽANO maximálne sedem ľudí. V troch volebných obdobiach sa v OĽANO vystriedali prakticky tri rozdielne sety ľudí. OĽANO v tých rokoch alebo za tie roky spája jediná vec, a tou je osoba vlastníka hnutia, Igora Matoviča. Minister financií neustále vo svojom vystúpení alebo vo svojich vystúpeniach prekrúcal realitu. Vôbec mu nevadilo, že Richard Sulík vo svojom prejave viaceré jeho tvrdenia vyvrátil. Nijako to Igorovi Matovičovi nebránilo, aby svoje nepravdivé tvrdenia znovu zopakoval. Ak teda opakovane zaznieva lož, mala by opakovane zaznieť aj pravda. Tak poďme konkrétne. Daň z ruskej ropy. Minister financií prišiel s týmto návrhom a nepravdivo dookola hovorí, že SaS tento návrh zablokovala. To nie je pravda. My sme povedali, že O. K., rozumieme situácii, vnímame jeho slová a že dáva zmysel túto windfall tax zaviesť, avšak chceme, aby sa slová samotného ministra financií o pomoci ľuďom, o pomoci ľuďom pretavili aj do reality, aby občania z novej dane profitovali znížením dane z pridanej hodnoty, pretože práve takto by všeobecné slová Igora Matoviča o pomoci ľuďom sa dostali do reality. No a tá realita ale bola tá, že minister zníženie DPH odmietol, O. K., vyhovoril sa na to, že teda treba získať súhlas EÚ, ktorý nemá, dobre, nevadí, ale odmietol aj náš ďalší, alternatívny návrh, kde sme teda navrhovali, dobre, znížme spotrebnú daň, to má Slovensko samo v rukách a je to možné. No nie, odmietol aj to a realita výsledná je, že teda práve rozhodnutím Igora Matoviča sa nič nestalo a ľuďom sa nepomohlo. Počas celého leta platili tie extrémne vysoké ceny palív, pritom ak by, ak by Igor Matovič akceptoval tieto naše návrhy, tak znížená DPH by, samozrejme, teda pomohla priamo znížením cien palív, ale mala by aj taký určitý tlmiaci vplyv na infláciu a takto by pomáhala aj prenesene. Ale výsledok je, ja to zopakujem, Igor Matovič znovu raz nijak nepomohol ľuďom napriek tomu, že má plné ústa pomoci. V tejto súvislosti sa pozrime aj na aktuálnu schôdzu. Naše návrhy, SaS, naše dvojičky, ktoré zvyšovali dane, o ktorých zvýšení hovorí aj OĽANO, ktoré dávalo zmysel zvýšiť. Ale zároveň tieto naše návrhy znižovali iné dane, tak aby občania profitovali, aby platili menej, boli zasa Igorom Matovičom, resp. teda plénom a aj celým poslaneckým klubom OĽANO odmietnuté. No ale zároveň nám tu na schôdzi zostali už len návrhy OĽANO, ktoré ale, čuduj sa svete, dane zvyšujú, takže ja sa pýtam, kde je tá pomoc ľuďom. Kde je tá pomoc ľuďom, keď za návrhy, ktoré reálne pomáhali, OĽANO ruku nedvihne, ale zároveň má na programe schôdze návrhy, ktoré jednoznačne tie dane zvýšia bez toho, aby tam bolo akokoľvek jasné, kde budú profitovať občania z týchto zvýšených daní? Len to akoby dokreslím. Zvýšenie dane z liehu, ktoré sme navrhovali, O. K., nie je životnou nutnosťou v ťažkých časoch piť, ale zároveň zníženie DPH na gastro, pretože jesť, naopak, musíme všetci. A gastro nie je len reštaurácia, gastro sú aj vývarovne, kde sa dnes už stravuje veľká väčšina dôchodcov. Ďalej, Igor Matovič tu rozprával o pozmeňujúcom návrhu, ktorý umožňuje veľkým odberateľom po splnení podmienok sa priamo pripojiť na tranzitný plynovod. Ešte raz, vôbec mu nevadilo, že Richard Sulík vo svojom vystúpení veci znovu vysvetlil a povedal pravdu. Nie, jasne poviem, však to vystúpenie ani počúva. Tak ešte raz, hovoril Igor Matovič, že to je pomoc oligarchom a ďalšie nezmysly. Práve naopak, trhový princíp hovorí v prospech takéhoto riešenia, aby sa teda veľký odberatelia mohli priamo pripojiť. Takéto riešenie je štandardom v Európskej únii dlhé roky. Ale aj u nás pri elektrine, ak splníte technické podmienky, tak sa viete pripojiť priamo do tej najvyššej tranzitnej siete. Ďalej, rodinný balíček. Minister financií neustále opakuje mantru o tom, že sme nedali veto alebo neuplatnili veto. Už však vôbec nerozpráva o tom, čo vtedy interne, ale aj verejne hovoril, že veto nebude akceptovať. Je na to aj záznam. A aj bez podaného veta iba slepý a hluchý v koalícii nevidel a nepočul, že s touto formou návrhu nesúhlasíme. Ronin... rodinný balíček len málo pomáhal práve tým najzraniteľnejším ľuďom bez detí alebo ľuďom s dospelými deťmi nepomáha vôbec, navyše je sčasti nerealizovateľný. Toto všetko sme hovorili, ale nebola žiadna ochota počúvať, nebola žiadna ochota urobiť zmysluplné úpravy. Zostala len bezprecedentná chuť predsedu OĽANO presadiť svoje riešenie, postaviť si svoj pomník a autokraticky prelomiť aj veto pani prezidentky. Medzitým však plynúci čas ukázal to, že sme zase raz mali pravdu. Voľnočasové poukazy boli odsunuté do budúcnosti, teda sa nebudú realizovať. Čo však súvisí s rodinným balíčkom, a zas sa ukazuje tu nezmysluplnosť, je to, že peniaze na zvýšený daňový bonus sú jasne zobraté samosprávam. Daň z príjmu fyzických osôb je príjmom samospráv. Tieto peniaze im - špeciálne v aktuálnej energetickej kríze - budú veľmi chýbať. No ale takto minister financií vyrobil problém, ktorý neexistoval. Totižto príjmy samospráv sa tento rok vyvíjali dobre a samosprávy sa chceli zaviazať, že situáciu s energiami zvládnu sami zo svojich zdrojov, ak sa nesiahne na ich príjmy. Takto mohol Igor Matovič ako minister financií elegantne vyriešiť jeden celý problém. Samosprávy by, áno, z tých dobre sa vyvíjajúcich príjmov v tomto roku dokázali zaplatiť všetky zvyšujúce sa energie. No namiesto toho sa problém vytvoril a teraz vlastne okrem teda vytvoreného problému sa hľadá aj jeho riešenie. Mesiace už samosprávy úspešne - neúspešne, uvidíme, dúfajme, že úspešne rokujú s ministerstvom financií o tom, aby boli nejako dofinancované. Načo sa vytváral tento problém? Samosprávy sa mali nechať vo funkčnom stave, a áno, pomáhať tým zraniteľným sme mohli teda priamo zo štátneho rozpočtu. Toto sú ukážky takej tej praktickej nezmyselnosti vládnutia Igora Matoviča. Ale poďme ďalší krátky pohľad dopredu. Ihneď po skončení tento schôdze bude pokračovať bod úprava rozpočtu v skrátenom konaní, teda ešte predtým aj samotné rokovanie o skrátenom konaní. Ďalej, kolegyne, kolegovia, Igor Matovič žiada ďalší bianko šek. Tentokrát v hodnote 1,3 mld. euro a, kolegovia, prosím, uvažujte, akože fakt sa chcete, chceme pod toto podpísať? Pomoc, samozrejme, bude treba, vnímame to. Ale tak, ako vláda v tomto návrhu, kto ste ho videli, dokázala konečne - a to sme tiež mesiace hovorili - na tej príjmovej stránke veľmi presne jasne popísať, odkiaľ tie zvýšené príjmy do rozpočtu prídu, či už teda lepším výberom DPH, alebo lepším výberom aj dane z príjmu právnických osôb, kde treba jasne povedať, že treba poďakovať občanom, že toto, tie príjmy, sa ich vlastne takto vzdali. Ale zároveň v tej, tej časti, že čo s nimi, je jediná vec, volá sa to všeobecná pokladničná správa a celá, 1,3 mld. sa do nej nasype a, kolegynky, kolegovia, vôbec netušíte, ako to bude použité. Áno, zasa rozhodne o tom minister financií. Malo sa to urobiť tak, ako, a teraz musím pochváliť ministra sociálnych vecí, 14. dôchodok v sume 207 mil. eur je, prišiel do parlamentu, je teda súčasťou, a takto sa to robí. Toto je O. K., toto má našu podporu. Rozhodujeme o tom, že zaradíme do rozpočtu dodatočných 1,5 mld. eur, a zároveň by sme tri mesiace pred koncom roka mali jasne vedieť a jasne rozhodnúť, kam tie peniaze pôjdu, tak ako čiastočne idú na dôchodky, kam pôjde ten zvyšný 1,3 mld., a vtedy by sme mali rozhodnúť, keď to už budeme vedieť. Ak to nevieme, tak potom robme to vtedy, keď to budeme vedieť. O necelé dva týždne začína ďalšia schôdza, vytvoril by sa priestor. Ja som presvedčený, že takto by to malo byť, že ministerstvo financií by malo prísť presne, kde budeme pomáhať komu, koľko, v akých oblastiach. Minister financií spomínal Sputnik. Zasa je to ďalšia veľká chyba Igora Matoviča. Čas jednoznačne ukázal, že to bola chyba. Ja nerozumiem, prečo ešte dnes to Igor Matovič považuje za svoj veľký úspech. Možno v tejto súvislosti by bolo dobré pozrieť sa na aktuálne štatistiky úmrtnosti, kde starší ľudia aj teraz veľa zomierajú z dôvodu zanedbanej starostlivosti, ku ktorej sa kvôli obmedzeniam nedostali. Ale späť k Sputniku. Sputnik bola geopolitická vakcína, dnes je to každému jasné. Zopakujem, bolo to zlé rozhodnutie Igora Matoviča. Zlé zdravotne, zlé politicky, zlé ekonomicky. Minister financií si v svojom prejave bral do úst pani prezidentku. Jeho dehonestujúce slová na pani prezidentku sú ukážkou zasa len jeho centristického sveta. Je smutné, že sa takto správa minister, bývalý premiér a aktuálny minister financií. Hanbím sa aj zaňho a, a je, je mi ľúto, že takéto niečo proste musím počúvať smerom ku prezidentke našej krajiny. Igor Matovič spomínal Kočnera. Áno, spomínal stretnutia Richarda Sulíka, mnohokrát sa za ne Richard ospravedlnil a dosť za to zaplatil. Ale verejnosť dnes vie obsah jeho stretnutí a ja nerozumiem, nerozumiem bohorovnosti Igora Matoviča, ktorý toto kritizuje, keď sa sám stretol s Marianom Kočnerom. Aj on sa stretol s Marianom Kočnerom, pričom verejnosť dodnes nevie ani čiarku o tom, o čom ten jeho rozhovor bol. Igor Matovič spomínal protikorupčný boj. Je mi smutno, ale protikorupčný boj Igora Matoviča sa veľmi často končí okamžite s koncom jeho vystúpenia. Veľmi ma mrzí, že rovnakú energiu, akú investoval do týchto dvoch vystúpení, do tých piatich hodín, ako invest... (Reakcia z pléna.) No dva a pol a dva a pol. (Reakcia z pléna.) No jasné, takmer päť. Akú energiu investoval do, do, do brodenia sa blatom, do všetkých tých klamstiev a osočovania. Prečo takúto energiu ne... neinvestoval napríklad do presviedčania niektorých svojich poslancov, ale hlavne poslancov svojho koaličného partnera, aby sme tu všetci spoločne dokázali prijať zmysluplnú zmenu § 363, pretože to je reálny boj proti korupcii. Nevidím tu pána kolegu Mičovského. Ja si pána kolegu Mičovského veľmi, veľmi vážim za jeho životný príbeh, za jeho prácu. Ja som zažil na koaličných radách niektorých, ako arogantne, ako škaredo sa ku nemu Igor Matovič správal. Mne bolo, ja som sa hanbil za to, čo som musel počúvať, akými slovami častoval svojho staršieho kolegu. A ja sa takto... teda možno počúva pán Mičovský v kancelárii, ja sa takto pýtam, že ste s týmto O. K.? Akože pán Mičovský, veľmi sa skúste zamyslieť, ako budete, ako budete hlasovať. Takisto Marek Šefčík, tiež ho tu nevidím. Ako učiteľ dlhé roky učil okrem iného deti ctiť si demokraciu. Bavil som sa s ním, vnímam to, ale, Marek, si O. K. s tým, čo tu predvádza tvoj predseda? Takto to je v poriadku? Keď pôjdeš naspäť učiť deti, bude to v poriadku? Ľahko sa ti to bude vysvetľovať? Ja si dovolím ešte dve veci trošku z verejnosti. Včera... (Krátka pauza. Rečník hľadá podklady v mobilnom telefóne.) Včera napísal jeden pán zo, zo druženia Bariéry ku tomu, čo tu Igor Matovič spomínal, akú hlúposť sme si dovolili v Kilečku prijať, že jak je to nepodstatné, že teda môžu psy ísť do, do kaviarní, do reštaurácií, do interiérov. Viete, ale tí psi, to sú, to sú vodiaci psi, ktorí pomáhajú zdravotne hendikepovaným ľuďom. To je, to je ten jeho list, alebo teda správa bola úplne, že jak, jak to môže niekto takto povedať. Proste aj takéto veci, ktoré sa zdajú napohľad malé, sú, sú dôležité. Proste tá dehost... dehonestácia z úst Igora Matoviča je, je fakt mrzutá. A dovolím si ešte, ešte jednu vec, ale tentokrát to už prečítam, od Zomri, aktuálne majú takýto status: „Lekári podávajú hromadné výpovede, školy nemajú za čo kúriť, západné krajiny pred nami zatvárajú hranice, po krajine sa túlajú cudzinci, lebo na nich polícia nemá kapacity. Ľuďom ani firmám nevie nikto povedať, koľko budú platiť za elektrinu a plyn. NBS-ka vo svojej včerajšej správe hovorí o inflácii 18 % v základnom scenári. Masový vrah, ktorého podporuje príliš veľa Slovákov, sa vyhráža slobodnému svetu jadrov... jadrovou vojnou. Premiér v slovenských médiách mesiace papagájuje, že všetko je O. K. a pod kontrolou, a potom pre celosvetové finančné noviny prezradí, že slovenskej ekonomike hrozí kolaps, a pritom tento mužík, ktorého ponížili do funkcie ministra financií, už dva dni verejne plače a rieši len seba a svoju úbohú ublíženú osobu a ukazuje, že vás má všetkých úplne u prdele.“ - Ospravedlňujem sa za slovo. - „Kto nechodí do kostola a nie je proti potratom, je podľa neho nepriateľ štátu. Novinári sú pre neho fašisti. Existuje ešte niekto normálny v tejto krajine, kto by nepovedal, že čokoľvek iné by bolo lepšie?“ Toto je, prosím, status Zomri, asi 10 000 lajkov asi za hodinu. Tak chcel som aj takto, aby zazneli aj nejaké slová verejnosti. Kolegovia, kolegyne, počúvali sme tu hodiny vystúpenia Igora Matoviča, počuli sme všetko. Až na jednu vec. Minister financií nepovedal jeden jediný dôvod na to, aby zostal ministrom financií. Jeden jediný dôvod, prečo by ním mal byť, akú má táto krajina víziu a ako zvládneme tieto ťažké časy. Kolegyne, kolegovia, prosím, majte aj toto na pamäti, keď budete hlasovať. Ďakujem pekne za pozornosť. Hlasujeme dnes o 17.00 hod. (Potlesk.)